Gedagte vir die dag: Kyk in Sy oë | Maroela Media
Foto: Colette Schultz
Die Here is op sy troon in die hemel! Sy oë is oop, sy oë keur die mensekinders. Die Here onderskei tussen regverdige en goddelose. (Psalm 11:4-5)
God se oë is oop, sê Dawid. Soms sê mense in bitterheid: "Toemaar, die Here sien – Hy slaap nie!" Hulle woorde kom dalk uit 'n hartseer plek, maar dit spreek 'n waarheid uit. God sien alles! Eendag sal daar ook rekenskap gegee word van alles wat Hy gesien het. Dit herinner ons aan twee dinge:
Een, jy hoef nie wraak te neem nie, want God het reeds gesién wat gebeur het – Hy sal regverdig daaroor oordeel op die laaste dag. Gee die saak aan God oor, spreek vry, vergewe en kry vrede in jou hart.
Twee, God se oë sien vir my en jou ook. Hy onderskei tussen regverdiges en goddeloses, soos Dawid hier sê. Onthou, dié wat regverdig is, is dié wat Christus se geregtigheid in geloof vir hulleself aanvaar het. Leef dan daardie geregtigheid in jou eie lewe uit!